Sandra Vnučec, učiteljica engleskog jezika u Osnovnoj školi Đure Prejca Desinić bila je na stručnom usavršavanju u Firenci od 5. do 11. rujna 2021. godine. Stručno usavršavanje organizirano je u sklopu projekta „Škola kao brend“ unutar Erasmus+ programa Europske unije.

Učiteljica Sandra prisustvovala je tečaju organizacije Project Management Spain Erasmus Plus pod nazivom „Teaching Entrepreneurship Skills (TES)”.Tečaj je trajao 7 dana, odnosno 30 sati.

Učiteljica je bila jedina polaznica spomenutog tečaja, ali je dio odslušala sa sudionicima tečaja „Mindfulness and Meditation“ zbog poklapanja sadržaja. Tom tečaju prisustvovale su 2 sudionice, ravnateljica iz Irske te učiteljica Tehničke kulture iz Španjolske.

Tečaj je bio koncipiran u obliku kombinacije predavanja i aktivnosti. Dio tečaj kojeg je učiteljica pohađala sa drugim sudionicima bio je organiziran kroz mnoge aktivnosti tijekom predavanja. Sudionice su tako saznale mnoge informacije o tome što zapravo znači pojam „mindfulness“, kako se čovjek treba usredotočiti na sebe, na koji način da se disanjem umiri cijeli um, kako se lakše usredotočiti i zapravo biti prisutan tijekom neke radnje, zašto su ljudi nesretni, itd. Sudionice su saznale mnogo i aktivnostima koje pomažu u zbližavanju s drugima i prihvaćanju. Primjerice, aktivnošću „šetnja u šumi“, učiteljice su saznale na koji način kod pojedinaca osvijestiti da su vrijedni i različiti, tijekom aktivnosti „3 stolca“ saznale su kako se osjećamo kad primamo kritiku i da trebamo biti pažljivi jedni prema drugima, tijekom aktivnosti „pismo od prijatelja“ saznale su kako osvijestiti vlastite vrline iz tuđe perspektive, itd.

Tečaj „Teaching Entrepeneurship Skills“ bio je također proveden kroz predavanja i aktivnosti. Učiteljica je saznala kako djeci predstaviti poduzetništvo i kako ih uključiti u taj „poslovni“ svijet. Naučila je kroz koje aktivnosti se vježbaju emocionalna inteligencija i timski duh, kako djecu motivirati da sama nešto stvore, kako provesti „razgovor za posao“, na što se sve treba paziti tijekom prezentacije proizvoda, što sve sadržava poduzetnički plan te zašto je važan marketing i kako ga provesti. Učiteljica je također primila godišnji plan za realizaciju dječjeg poduzetništva u školi.

Posjeti muzejima i upoznavanje grada bili su dio tečaja. Učiteljica je posjetila muzeje „Galleria Degli Uffizi“ i „Galleria Del'Academia te poznati vrt „Giardino di Boboli“. Saznala je mnogo o povijesti Firence, poznatim obiteljima i kulturnoj baštini grada.

Tečaj je bio koristan na mnogo načina. Učiteljica je saznala puno korisnih podataka o tome kako početi poučavati poduzetništvo u školi, na koji način raditi s učenicima, kako i koje aktivnosti provoditi, kako ih motivirati i kako lakše prebroditi teže trenutke. Teoretski dio bio je dobro potkrepljen primjerima, a kroz aktivnosti mnogi su se primjeri i odradili. Dobra je stvar bila i što su kolegice bile iz drugih država te je učiteljica saznala mnogo o obrazovanju Irske i Španjolske. Motivirani i pozitivni predavači te ljubazne kolegice stvorili su ugodno ozračje za odradu svih sadržaja tečaja. Zaključno, učiteljica Sandra vratila se s mobilnosti veoma zadovoljna i spremna da nova znanja prenese na školsku zajednicu.